FODBOLD:Vendsyssel FF's første aktion på transfervinduets sidste åbningsdag er et bytte på angriberpositionen.

Vendsyssel FF har skrevet kontrakt med den 23-årige amerikanske angriber Bradford Jamieson IV, der kommer til klubben på en fri transfer, fortæller klubben i en pressemeddelelse.

- I Bradford får vi en ung spiller ind med et stort potentiale – hvilket ni U20 landskampe og tre mål for USA også vidner om. Han er dygtig rent teknisk, har klare kompetencer i mand-mand-spillet og så har han god fart, siger sportsdirektør Ole Nielsen.

Bradford Jamieson IV har tidligere i karrieren spillet 42 kampe i den bedste amerikanske række, Major League Soccer.

Vendsyssel FF siger i samme ombæring farvel til en anden amerikaner. Seyi Adekoya har fået ophævet sin kontrakt og fortsætter karrieren Balzan FC på Malta.

- Seyi har fået begrænset med spilletid, og har haft et ønske om at komme ud af sin kontrakt og prøve lykken et andet sted. Det ønske har vi imødekommet. Vi takker Seyi for indsatsen i Vendsyssel FF og ønsker ham alt held og lykke i fremtiden, siger sportsdirektør Ole Nielsen.

Seyi Adekoya kom til Vendsyssel FF i sommeren 2018.